Την Εργατική Πρωτομαγιά τίμησαν οι εργαζόμενοι σε ολόκληρο τον κόσμο
βασικά αιτήματα των διαδηλωτών ήταν οι αυξήσεις των μισθών και καλύτερες συνθήκες εργασίας
Εκατοντάδες χιλιάδες εργαζόμενοι σ’ ολόκληρο τον κόσμο κατέβηκαν στους δρόμους σε ένδειξη αλληλεγγύης για την Εργατική Πρωτομαγιά και με αιτήματα για υψηλότερους μισθούς και καλύτερες συνθήκες εργασίας. Στην Ευρώπη κόσμος κατέκλυσε τους δρόμους της Αθήνας , του Παρισιού και της Μαδρίτης, καθώς και άλλων πόλεων , παρακινούμενος από την κλιμακούμενη οργή για τα μέτρα λιτότητας που έχουν επιβληθεί. Στη Μαδρίτη χιλιάδες διαδήλωσαν κατά της ανεργίας, που είναι η υψηλότερη στην Ευρωζώνη και τις εργατικές μεταρρυθμίσεις που διευκολύνουν την απόλυση προσωπικού. Στην Ελλάδα, ο Πρόεδρος της ΑΔΕΔΥ, Κώστας Τσικρικάς, δήλωσε: «Τα προβλήματα που αντιμετωπίζουμε σήμερα είναι το ίδιο μεγάλα με το παρελθόν. Δυστυχώς οι σκληρές πολιτικές της λιτότητας που επιβάλλονται και στη χώρα μας, από την Τρόικα με το μνημόνιο, είναι πολιτικές που μας οδηγούν έναν αιώνα πίσω. Ακυρώνουν δικαιώματα και κατακτήσεις που αποκτήθηκαν με αγώνες και θυσίες των εργαζομένων». Στη Ρωσία ο νεοεκλεγής Πρόεδρος Βλάντιμιρ Πούτιν και ο Ρώσος Πρόεδρος Ντιμίτρι Μεντβένεφ κατέβηκαν μαζί με δεκάδες χιλιάδες κόσμου σε πορεία στη Μόσχα. Οι παρελαύνοντες κρατούσαν μεγάλα πανό που υποστήριζαν τις εργατικές οργανώσεις και τα εργοστάσια. Αλλά και στην Ασία χιλιάδες συγκεντρώθηκαν στην Ταϊβάν, την Ταϋλάνδη, το Μπαγκλαντές και την Ινδονησία για να γιορτάσουν την Πρωτομαγιά με πορείες των εργατικών τους ενώσεων. Οι διαδηλωτές ζητούσαν μεγαλύτερες απολαβές για να καταφέρουν να ανταποκριθούν στις αυξανόμενες τιμές καταναλωτικών αγαθών. Στη Νέα Υόρκη οι διαδηλώσεις ήταν πιο περιορισμένες από ότι σε άλλα σημεία του πλανήτη. Μερικοί διαδηλωτές συγκεντρώθηκαν έξω από τα κεντρικά γραφεία μεγάλων εταιρειών, ενώ στην Δυτική ακτή των ΗΠΑ διαδηλωτές διατάραξαν την λειτουργία των φέρυ μπόουτ στο Σαν Φρανσίσκο.